Moord en Verkragting	(24)
Nog 'n terroriste-aanval
Nog 'n terroriste-aanval op 'n plaas het op 19 Maart 2018 plaasgevind toe 'n plaasbestuurder (40) op die plaas Brandenburg sowat 5km vanaf Ladybrand aangeval en met messe doodgesteek is en sy vrou (39) verkrag is. Die aanvallers het met die motor en selfone van die egpaar gevlug, maar na 'n ongeluk met die motor te voet verder gevlug, vermoedelik na Lesotho toe.
Die vrou, wat vasgebind was, het daarin geslaag om los te kom en 4 km deur sonneblomlande gehardloop om hulp te ontbied. Die egpaar het drie kinders, ŉ dogter van 14 en twee seuns van 11 en 7 onderskeidelik.
Die name van die egpaar word weerhou hangende die ondersoek na die seksuele misdaad wat gepleeg is.
Die bekende wyn- en kaasmaker, Charles Back van die Fairview Landgoed in die distrik Paarl is een van die talle onskuldige blanke burgerlikes wat in die jongste tyd slagoffers was van wreedaardige aanvalle in hul wonings, meesal in die middel van die nag. Back, wat die 2017 SA Boer van die Jaar is, is egter een van die gelukkiges wat met sy lewe daarvan afgekom het. Hy is erg beseer, maar het na hospitaalbehandeling teruggekeer na sy plaas om sy getraumatiseerde gesin en werknemers moed in te praat.
Talle van die ander slagoffers landswyd is bejaardes, sommige waarvan met knopkieries voos geslaan word, met messe gesteek word, met strykysters gebrand word en vir ure gemartel word. Ander slagoffers is mense in die fleur van hul lewe, soos Riane du Toit (44) by Sutherland en Liezel Nel (41) by Nelspruit. Die jongste plaasboerslagoffer is die 73-jarige Hans Meyer wat ondanks sy siektetoestand koelbloedig op sy plaas in die Secunda-distrik tereggestel is.
Die res is te veel om hier te noem, maar sosiale media gons van al die voorvalle, wat deesdae slegs by uitsondering die hoofstroommedia haal. Nietemin, om 'n idee in beeld te kry wat aangaan, sien meegaande foto-samestelling van enkele slagoffers.
Die bekende sakeman en boer Piet Els (86) en sy lewensmaat, Rikkie Alsemgeest (66), is op 23 Januarie 2018 op Els se plaas buite Kimberley deur vier aanvallers oorval en wreed aangerand en gemartel. Albei slagoffers is met ŉ strykyster gebrand en geslaan waarna hulle vasgebind en beroof is.
In sy reaksie op die aanval, sê dr. Wynand Boshoff, Noord-Kaapse VF Plus leier: “Die vraag kom altyd na vore of ons met ‘gewone’ of politieke misdaad te doen het. In hierdie verband moet mnr. Els se status as prominente grondeienaar rondom Kimberley in ag geneem word. Politici in die Sol Plaatje Munisipale Raad het oor die afgelope maande dikwels in verband met mnr. Els na onteiening sonder vergoeding verwys, as 'n manier om grond vir goedkoop residensiële ontwikkeling beskikbaar te verkry.”
Gister is Koos Benadie (66) op die plaas Puntlyf by Bronkhorstspruit deur aanvallers doodgesteek, terwyl sy seun Allewyn in die kop gewond is. Die kluis in die huis is met 'n hoeksnyer oopgesny en leeggemaak, terwyl die yskas en vrieskas met alles daarin ook saamgeneem is. Die moordenaars het die huis geplunder en selfs vonkelwyn gedrink voordat hulle met voertuie weg is.
Pas is dr. Werner Emslie (55) en sy vrou Mariëtte (ook 'n mediese dokter) op die stoep van hul plaas Goede Hoop in die Afguns-omgewing in die Ellisras-distrik (nou bekend as Lephalale) deur aanvallers oorval en Werner doodgeskiet met Mariëtte ernstig gewond. Die gewonde Mariëtte, wat ook verskeie meswonde opgedoen het, is vermoedelik deur die huis gesleep op soek na waardevolle items.
In die proses het die drie aanvallers ook op die egpaar se dogter Barbara (18) afgekom. Hoewel sy erg rondgestamp is, is sy nie ernstig beseer nie. Barbara was verlede jaar die hoofmeisie van Hoërskool Ellisras en met 8 A’s een van die top presteerders in Limpopo.
Met die vlaag van landswye plaasmoorde en -aanvalle, veral die afgelope paar weke, wys die statistiek dat vanjaar die bloedigste nog vir plaasmoorde is. Luidens statistiek van TLU SA was daar vandeesmaand al 23 aanvalle waarin ses mense gesterf het, terwyl in 277 aanvalle tot dusver vanjaar 55 mense vermoor is. Binne 48 uur is Piet en Tilla van Zyl naby Immerpan in Limpopo vermoor, Arno Niehaus naby Maanhaarrand in Noordwes en Anton Smuts by Kinross in Mpumalanga. Sedertdien is verdere berigte ontvang van plaasaanvalle soos Richard Lemmer van Bergville in KZN wat in die rug geskiet is en per helikopter na 'n hospitaal in Pietermaritzburg afgevoer is. In reaksie het die uitvoerende hoof van Agri Limpopo Willem van Jaarsveld o.m. gesê: “'n Nuwe strategie is te bespeur onder die aanvallers. Is dit moordbendes wat aan die werk is? Ons sien deesdae dat aanvallers bestaan uit sowel plaaslike mense as sg. gehuurde mense wat van elders kom, soos uit die stede.”
Op 17 Augustus 2017 is Vic (75) en Gwen (74) Cooks op hul hoewe in die Haaskraal omgewing naby Potchefstroom oorval, kaal uitgetrek, gemartel en verhitte water en olie oor hulle uitgegooi. Albei het ernstige brandwonde opgedoen, terwyl Vic ook met 'n mes in die hand gesteek is. Die aanvallers was twee jong mans wat 'n rewolwer en vermoedelik 'n selfoon gesteel het en toe op die vlug geslaan het. Die egpaar is in die hospitaal op Potchefstroom opgeneem. Hulle word beskryf as rustige mense wat meer as 40 jaar op die hoewe gewoon het. Geen woord wat betref rassisme word êrens omtrent die voorval gerep nie.
Toenemende stroom plaasaanvalle
Voorkoms en aard van plaasaanvalle vanjaar toon dat die stroom in hierdie opsig besig is om toe te neem, bv. volgens TLU SA was daar vanjaar reeds 246 aanvalle waarin 47 mense vermoor is. In een van die jongste aanvalle is Bob Gawler (88) en sy 74-jarige vrou op hul plaas by Glendale Heights ongeveer 30 km vanaf Ballito deur drie inbrekers oorval. Sy is met kabelbinders vasgebind, terwyl Gawler gedwing is om die kluis oop te sluit. Daarop is 'n haelgeweer en rewolwer geroof, Gawler doodgeskiet en die aanvallers met hul bakkie ontvlug het. Mev. Gawler het deur die nag vasgebind gelê en is eers die volgende oggend omstreeks 09:00 gekry.
In 'n aanval op die plaas Belito van Johan Botha in die Clocolan-distrik in die Oos-Vrystaat het ses aanvallers vanuit Lesotho plaaswerkers oorval, hulle vasgebind en toe die plaashuis gestroop. Nadat hulle vir hulself kos gemaak het, het hulle hul buit op 'n trekker en sleepwa gelaai en tot by die Caledonrivier daarmee gery. Botha was besig om mielies te stroop en het blykbaar sodoende die aanval vrygespring. Voordat die aanvallers die grens oorgesteek het, het hulle die veld van die plaas aan die brand gesteek.
Projek fokus aandag op mensehandel
Talle blankes sterf in rooftogte
Hoeveelste duisendste plaasboer vermoor?
Vrae oor moorddadige aanval op Polisiestasie